भारत बंद के लिए सर्व समाज का काफिला दुकानों को बंद कराना सिकंदरा से शुरू किया गया। जो बोदला, लोहामंडी, जयपुर हाउस, शाहगंज, तोता का ताल, मदिया कटरा होते हुए भगवान सिनेमा पहुंचा। वहां से एमजी रोड होते हुए जुलूस दीवानी पहुंचा। अधिवक्तों से काम बंद रखने का आग्रह किया जिस पर अधिवक्ताओं ने भी सहयोग किया और दीवानी को बंद कराया। दीवानी चौराहे पर भारत माता की प्रतिमा को नमन कर जुलूस आगे बढ़ा। इसके बाद लगभग दोपहर 2 बजे बिग बाजार को बंद कराया गया। बाग फरजाना में वर्मा मेडिकल स्टोर को बंद कराया। शहीद स्मारक पर शहीदों को नमन कर नूरी दरवाजा स्थित शहीद भगत सिंह तिराहे पर पहुंचे। वहां सर्व समाज संघर्ष समिति के संयोजक डॉ. सुमन्त गुप्ता ने सभा को संबोधित किया। सांसद बाबूलाल के कथन को याद दिलाते हुए कहा कि सांसद ने कहा था सड़कों पर निकलिए। ऐसी सुनवाई नहीं होगी। हमने इस चुनौती को स्वीकार किया। सांसद जी की आत्मा जिंदा है तो सांसद की कुर्सी छोड़कर घर बैठ जाना चाहिए। आगरा ने एससीएसटी एक्ट के विरोध में जो बिगुल बजाया है उसमें सफलता अवश्य मिलेगी। एक्ट में बदलाव नहीं हुआ तो सरकार भी दोबारा नहीं आएगी। 2019 में हम उन सभी सांसदों को सजा देंगे जिन्होंने आंखों पर पट्टी बांधकर इस एक्ट को पास कराया । वह भी गुनाहगार हैं जो समर्थन कर रहे हैं।